## La Generalitat activa el dispositiu especial de seguretat de la Policia de la Generalitat per a la nit de Cap d’Any i el dia de Cap d’Any

*** La vicepresidenta primera i el conseller d’Emergències i Interior visiten la comissaria de la Unitat de la Policia Nacional adscrita a la Comunitat Valenciana en les instal·lacions de Fira València
* Camarero subratlla que la Generalitat distribuirà polseres detectores de drogues de submissió química en les festes de la nit de Cap d’Any més multitudinàries de la Comunitat amb l’objectiu de “dissuadir i protegir d’agressions sexuals”
* Valderrama destaca que la prioritat “és poder gaudir amb seguretat de l’oci nocturn i de les celebracions d’estes dates” i apunta també a un reforç de personal en el telèfon d’emergències 1·1·2**

La Generalitat ha activat el dispositiu especial de seguretat per als dies de la nit de Cap d’Any i el dia de Cap d’Any que desplegarà la Policia de la Generalitat durant tot el 31 de desembre i entre les 00:00 hores i les 8:00 hores de l’1 de gener de 2026, així com el reforç de personal per al telèfon d’emergències 1·1·2 Comunitat Valenciana.

Així ho han assenyalat la vicepresidenta primera i consellera de Vivenda, Ocupació, Joventut i Igualtat, Susana Camarero, i el conseller d’Emergències i Interior, Juan Carlos Valderrama, durant una visita a la comissaria situada en Fira València de la Unitat de la Policia Nacional adscrita a la Comunitat Valenciana.

Els dos responsables de la Generalitat han destacat que la prioritat és que la ciutadania “puga gaudir, amb les màximes condicions de seguretat, de l’oci nocturn i de les celebracions habituals d’estes dates”.

En eixe sentit, Juan Carlos Valderrama ha assenyalat que la Policia de la Generalitat “efectuarà, en este període festiu, les tasques oportunes de comprovació i control en els locals i establiments”.

D’esta manera, el dispositiu especial de la Unitat de la Policia Nacional adscrita a la Comunitat Valenciana tindrà com a principal funció “comprovar el compliment de les condicions de seguretat en locals d’una afluència important de públic i en aquells amb horaris extensos, com discoteques, sales de festes, sales de ball o *pubs*”, ha explicat el conseller.

Segons Valderrama, la Policia de la Generalitat “vigilarà especialment el compliment de les mesures més elementals, com no incomplir el límit d’aforament permés, la dotació i el correcte manteniment dels extintors exigibles o que l’establiment compte amb les eixides d’emergències previstes en la normativa”, entre altres.

Valderrama ha concretat que el dispositiu es desplegarà en les tres províncies de la Comunitat, “especialment en les tres capitals de província i les seues àrees d’influència”, i es desenrotllarà “davall el principi de coordinació i col·laboració amb la resta de Forces i Cossos de Seguretat del territori a on es desplega, és a dir, Policia Nacional, Guàrdia Civil i les policies locals”.

**Efectius i coordinació de recursos**

El responsable d’Emergències i Interior també ha donat compte del dispositiu del servici per al dia 31 i la primera nit de 2026, que estarà compost per 81 funcionaris, 12 pertanyents a la seu de la Policia de la Generalitat a Castelló, 25 a les seus d’Alacant i d’Elx i 44 a la seu de València.

Igualment, Valderrama ha afegit que, des de la Sala de Coordinació Policial, situada en el Servici 1·1·2, “es disposarà de les capacitats necessàries per a coordinar els indicatius d’esta unitat, així com d’una coordinació ràpida i efectiva, si és el cas, amb els servicis d’Emergències de l’Agència Valenciana de Seguretat i Resposta a les Emergències”.

En esta línia, el titular d’Emergències ha detallat que el telèfon d’Emergències 1·1·2 Comunitat Valenciana també es reforça amb més del doble del personal d’una nit ordinària. En concret, en la nit d’este 31 de desembre prestaran servici 25 operadors i coordinadors, enfront dels 9 habituals.

**Prevenció d’agressions sexuals**

Per la seua banda, la vicepresidenta primera ha indicat que la Generalitat distribuirà, un any més, polseres de detecció de drogues de submissió química en les festes de la nit de Cap d’Any autoritzades, una mesura destinada a “reforçar la seguretat, dissuadir i protegir les possibles víctimes d’agressions sexuals en contextos d’oci nocturn i avançar cap a entorns festius lliures de violència”.

La vicepresidenta primera i consellera, Susana Camarero, ha destacat que “la prevenció és clau per a protegir les dones i garantir que l’oci siga un espai segur”, i ha subratllat que esta iniciativa “reforça el compromís ferm de la Generalitat contra les agressions sexuals, especialment aquelles vinculades al consum d’alcohol i drogues”.

A més de les polseres, la Conselleria ha facilitat als establiments que acolliran estes celebracions materials de suport per a la prevenció i l’actuació davant de possibles agressions, com xapes visibles per al personal amb el telèfon d’atenció a víctimes d’agressions sexuals (900 220 022), operatiu les 24 hores, així com el protocol d’actuació per als professionals de l’oci nocturn.

Entre els locals que comptaran amb estos recursos hi ha alguns dels esdeveniments més multitudinaris de la Comunitat Valenciana, amb aforaments entre 500 i 1.700 persones, com són, en la província de València, l’edifici Veles e Vents, el *pub* La Diva, la discomòbil del pavelló esportiu de Tavernes Blanques i la terrassa Lumière d’Alboraia. També estaran disponibles en el Gran Hotel Bali de Benidorm i, a Castelló, en la Masia Bellver d’Orpesa.

Així mateix, estan a la disposició dels locals adherits al protocol d’espais lliures de violència sexual i dels ajuntaments, i la policia de la Generalitat comptarà amb estos dispositius durant la vigilància de les festes.

“Les dades oficials confirmen que, en un percentatge elevat de les agressions sexuals denunciades, hi ha consum d’alcohol, fàrmacs o drogues il·lícites, la qual cosa fa imprescindible continuar impulsant esta classe de mesures preventives”, ha assenyalat Camarero.

Segons les estadístiques de l’Institut Nacional de Toxicologia i Ciències Forenses, en el 88 % de les denúncies per agressions sexuals es detecta alguna substància, amb l’alcohol (61,7 %), els fàrmacs (40,2 %) i les drogues il·lícites (27,1 %) com les més freqüents.

Les polseres incorporen un sensor que permet detectar la presència de drogues de submissió química com GHB, èxtasi líquid o escopolamina, mitjançant una gota de la beguda. En cas de resultat positiu, el líquid deixa una taca verda. Poden utilitzar-se en diverses ocasions sempre que no es detecte contaminació, moment en el qual han de rebutjar-se.

El projecte ha sigut desenrotllat per l’Institut Interuniversitari d’Investigació de Reconeixement Molecular i Desenrotllament Tecnològic (IDM) de la Universitat de València i la Universitat Politècnica de València, mitjançant el projecte NoSum.

Com a estendard de la lluita contra les agressions sexuals, la Generalitat compta amb un Centre d’Atenció Integral 24 hores per a víctimes d’agressions sexuals en cada província, així com d’un telèfon d’atenció especialitzat operatiu tots els dies de l’any. A això se sumen altres iniciatives impulsades per la Generalitat per a previndre les agressions sexuals, com els punts violeta, les campanyes de sensibilització, la distribució de material informatiu i la formació específica de professionals de l’oci nocturn i personal de seguretat.

“Les agressions sexuals són un mal que hem de combatre amb tots els instruments al nostre abast”, ha afirmat Camarero, que ha insistit que “les dades ens obliguen a actuar des de tots els fronts, amb especial atenció a la població més jove, per la qual cosa estem reforçant l’educació en el respecte, el consentiment i l’ús responsable de les xarxes i els continguts digitals”.

Fecha: 31/12/2025